Imtella' Mejju 26, 2021 Il-ġurnalist Roman Protasevich u l-għarusa tiegħu Sofia Sapega, li jinsabu miżmuma l-Belarus wara li ajruplan tar-Ryanair ġie sfurzat jinżel fl-ajruport ta' Minsk, dehru f'filmat imxandar mill-awtoritajiet tal-Belarus fuq il-media soċjali. Fil-filmat Sapega tgħid li hija editur ta' paġna fuq il-media soċjali li kixfet l-identità ta' uffiċjali tas-sigurtà tal-Belarus. Protasevich jgħid li jinsab fi stat ta' saħħa tajjeb u li kellu rwol fl-inkwiet li nqala' f'Minsk is-sena l-oħra. L-oppożizzjoni qed tgħid li l-'ammissjonijiet' saru għax ġew sfurzati, u li Protasevich jidher li ġie ttorturat. Il-President tal-Belarus Alexander Lukashenko qal li l-pajjiż li qegħdin jikkritikaw l-azzjoni tal-Belarus qabżu l-linja l-ħamra u qegħdin jabbandunaw is-sens komun u l-morali. Qal li l-Belarus qiegħed jiddefendi ruħu kontra dak li sejjaħ gwerra moderna. Intant, diversi pajjiżi, fosthom il-Gvern Franċiż u Ġermaniż, flimkien mal-President tal-Istati Uniti, ikkundanaw l-aġir tal-Belarus, filwaqt li pajjiżi oħra qegħdin jevitaw l-ispazju tal-ajru tal-Belarus. Xokk għall-ħtif ta' ajruplan tar-Ryanair mill-Belarus – ġurnalist arrestat